F'għeluq iċ‐ċentinarju mid‐dehriet tal‐Madonna ta' Fatima ser jiġu organizzati diversi ċelebrazzjonijiet Djoċesani mifruxa fuq tliet ġranet. Nhar il‐Ġimgħa, 6 ta' Ottubru, fis-6:00 p.m. , tfal minn diversi parroċċi ser jieħdu sehem f'mixja qasira bl‐istatwa tal‐Madonna ta' Fatima. Din ser tibda mid‐Dar tal‐Kleru fi Fleur-de-Lys sal‐Knisja ta' Santa Tereża, Birkirkara. Wara, ser tiġi ċċelebrata Quddiesa mmexxija mill‐Arċisqof Emeritu Mons. Pawlu Cremona O.P. Din l-attività hi organizzata mill‐Kummissjoni Djoċesana Tfal u l‐Parroċċa ta' Santa Marija f'Birkirkara. Il‐Ħamis, 12 ta' Ottubru, fl‐10:00 a.m. , fil‐Knisja Arċipretali ta' Marija Bambina, l‐Isla, ser issir ċelebrazzjoni għall‐morda u l‐anzjani li matulha ser jiġi amministrat is‐Sagrament tal‐Griżma tal‐Morda. Għal din l‐okkażjoni ser tinġieb l‐istatwa tal‐Madonna ta' Fatima li tinsab fid‐Dar tal‐Kleru, u li kienet imbierka mill‐Papa Piju XII fl‐1948. Dakinhar ukoll, in‐nies preżenti ser ikunu jistgħu jitolbu quddiem l-istatwa devota ta' Ġesù Redentur. Din iċ-ċelebrazzjoni hi mtellgħa mill‐Parroċċa tal‐Isla flimkien mal‐Assoċjazzjoni Volontarji Lourdes. Il‐Ġimgħa, 13 ta' Ottubru , fil-jum tal‐100 sena anniversarju mill‐aħħar dehra tal‐Madonna f'Fatima, ser isir pellegrinaġġ immexxi mill‐Arċisqof Charles J. Scicluna. Il‐pellegrinaġġ jibda fis‐6:00 p.m. mill‐Parroċċa tal‐Kunċizzjoni fil‐Ħamrun sal‐Parroċċa ta' Fatima fi Gwardamanġa Fejn tiġi ċċelebrata Quddiesa mill‐Arċisqof Scicluna. Dakinhar tat‐13 ta' Ottubru 1917 aktar minn 70,000 persuna nġabru f'Fatima għas‐sitt u l‐aħħar dehra tal‐Madonna lit‐tlett itfal ragħajja, l‐hekk imsejjaħ "Il‐Miraklu tax‐Xemx". Dakinhar, lil Lùcia dos Santos ta' 10 snin, u l‐kuġini tagħha Francesco Marto ta' 9 snin u Giacinta Marto ta' 7 snin, il‐Madonna talbithom biex jibqgħu jgħidu t‐talba tar‐Rużarju kuljum u biex fil‐post tad‐dehriet tinbena kappella ddedikata lill‐Madonna tar‐Rużarju. F'Mejju ta' din is-sena, il-Papa Franġisku ddikkjara qaddisin lil Francesco u Giacinta Marto.
Ċelebrazzjonijiet Djoċesani f'għeluq iċ-ċentinarju mid-dehriet tal-Madonna ta' Fatima